ΓΡΑΠΤΗ ΕΡΩΤΗΣΗ E-3153/98

υποβολή: Ana Miranda de Lage (PSE) και Manuela Frutos Gama (PSE) προς την Επιτροπή

(19 Οκτωβρίου 1998)

Θέμα: Καθυστερήσεις στις δημοπρατήσεις της ΓΔ 1Β για τις χώρες της Μερκοσούρ

Η επιτροπή ΑΧΛΑΑ ενέκρινε τα ακόλουθα σχέδια:

- Ουρουγουάη: "Πρόγραμμα στήριξης της δημιουργίας μιας Τεχνικής και Επαγγελματικής Σχολής στην Ουρουγουάη για την κατάρτιση τεχνιτών και την επαγγελματική τους αποκατάσταση (Εγκρίθηκε στις 20 Δεκεμβρίου 1996)"

- Βραζιλία: "Ολοκληρωμένη στήριξη της κοινωνικής ένταξης περιθωριακών παιδιών (Εγκρίθηκε στις 10 Σεπτεμβρίου 1996)"

- Χιλή: "Ολοκληρωμένο πρόγραμμα περιφερειακής ανάπτυξης για την περιοχή Coquimbo (Εγκρίθηκε στις 10 Σεπτεμβρίου 1996)"

Θα μπορούσε η Επιτροπή να διευκρινίσει τους λόγους στους οποίους οφείλεται η καθυστέρηση της προκήρυξης των δημοπρατήσεων ενώ έχουν εγκριθεί τα σχέδια που βαρύνουν τα κονδύλια του προϋπολογισμού; Ποιοί λόγοι υπάρχουν για τις συνεχείς καθυστερήσεις της οριστικής δημοσίευσης των δημοπρατήσεων σε σχέση με τις προβλεπόμενες ημερομηνίες; Γιατί αφού υποβλήθηκαν οι προσφορές μεσολαβούν αρκετοί μήνες για την κατάρτιση των καταλόγων των επιλέξιμων αναδόχων; Πώς εξηγεί η Επιτροπή τις καθυστερήσεις όσον αφορά την οριστική κατακύρωση της σύμβασης ενώ έχει πραγματοποιηθεί η πρόσκληση υποβολής προσφορών;

Απάντηση του κυρίουMarín εξ ονόματος της Επιτροπής

(1 η Δεκεμβρίου 1998)

Η Επιτροπή επιθυμεί να ευχαριστήσει τα αξιότιμα μέλη του Κοινοβουλίου για το ενδιαφέρον τους όσον αφορά τις πλευρές αυτές της συνεργασίας με τις τρίτες χώρες. Όσον αφορά τα διάφορα στάδια της εξέλιξης των σχεδίων συνεργασίας, η Επιτροπή επισύρει την προσοχή των αξιότιμων μελών του Κοινοβουλίου στα παρακάτω γεγονότα.

Οι προβλέψεις των συμβάσεων δημοσιεύονται ετησίως και προσαρμόζονται τριμηνιαίως σε συνάρτηση με τον προγραμματισμό των προβλεπόμενων προτάσεων χρηματοδότησης για το τρέχον έτος. Θα πρέπει να υπενθυμισθεί ότι η πραγματική ημερομηνία της εκκίνησης των προσκλήσεων υποβολής προσφοράς εξαρτάται εξ ολοκλήρου από την απόφαση χρηματοδότησης και την υπογραφή της σύμβασης χρηματοδότησης.

Επί πλέον, όταν η δημοσίευση των προσκλήσεων υποβολής προσφοράς έλαβε χώρα πριν από την υπογραφή της σύμβασης χρηματοδότησης από τον δικαιούχο, ο συνοπτικός κατάλογος δεν είχε ακόμα συνταχθεί. Όσον αφορά το διαγωνισμό, δε θα κατακυρωθεί παρά μόνο εφόσον η δικαιούχος της κοινοτικής χρηματοδότησης χώρα έδωσε την έγκρισή της για την προσφορά που επέλεξε η Επιτροπή και την προτεινόμενη ομάδα τεχνικής βοήθειας. Πράγματι, πρόκειται για μια βαριά και μακρά διαδικασία που συνδυάζεται ταυτόχρονα με ένα αριθμό ανθρώπινων πόρων περιορισμένο σε σχέση με την ποσότητα των διαδικασιών των προσκλήσεων υποβολής προσφορών που πρέπει να επεξεργασθούν. Παράγοντες ξένοι προς την Επιτροπή, όπως οι καθυστερήσεις στην υπογραφή της σύμβασης από τη δικαιούχο χώρα ή η έγκριση της χρηματοδότησης που της αντιστοιχεί μπορεί να προκαλέσουν συμπληρωματικές καθυστερήσεις.

Σχετικά με τις παρακάτω συγκεκριμένες περιπτώσεις:

- Το σχέδιο στην Ουρουγουάη (URY/B7-3100/97/041) υποβλήθηκε στην επιτροπή Ασία και Λατινική Αμερική (ALA) στις 16 Απριλίου 1997. Η απόφαση χρηματοδότησης ελήφθη στις 27 Μαΐου 1997. Οι διαπραγματεύσεις για τη σύμβαση χρηματοδότησης συνεχίζονται. Όταν η σύνβαση θα έχει υπογραφεί, η προσκληση υποβολής προσφοράς θα δημοσιευτεί δεόντως.

- Το σχέδιο στη Βραζιλία (BRA/B7-3010/94/107) υποβλήθηκε στην επιτροπή ALA τον Απριλίο του 1994. Η εκτέλεσή του άρχισε το Μαίο του 1995 και εξελίσσεται με ικανοποιητικό τρόπο. Δεν ξεκίνησε καμιά πρόσκληση υποβολής προσφορών για το τμήμα της τεχνικής βοήθειας επειδή η βοήθεια αυτή παρέχεται από ανεξάρτητους συμβούλους, σύμφωνα με τις ισχύουσες διαδικασίες.

- Για το σχέδιο στη Χιλή (CHL/B7-3010/95/256) η απόφαση χρηματοδότησης ελήφθη από την Επιτροπή στις 20 Νοεμβρίου 1996. Η σύμβαση χρηματοδότησης υπογράφηκε κατά τη διάρκεια του 2ου εξαμήνου του 1997. Εντούτοις, τέλη 1997, με την ευκαιρία ενός προβλήματος το οποίο δημιουργήθηκε σε ένα άλλο σχέδιο που εκτελείτο στη Χιλή, συμφωνήθηκε, μεταξύ της Χιλής και της Επιτροπής, να γίνει η αναθεώρηση των διατάξεων εκτέλεσης και διαχείρισης των σχεδίων συνεργασίας στη Χιλή καθώς επίσης να εφαρμοσθούν αυτές οι αναθεωρημένες διατάξεις σε όλα τα σχέδια που δεν είχαν ακόμα ξεκινήσει. Συνεπώς, κατά τη διάρκεια του πρώτου εξαμήνου του 1998, η πρόσκληση υποβολής προσφορών δημοσιεύτηκε(1) ενώ προετοιμάστηκε ένα συμπλήρωμα στη σύμβαση χρηματοδότησης του σχεδίου. Αυτή τη στιγμή, οι αναγκαίες διαδικασίες για την επιλογή της τεχνικής βοήθειας ευρίσκονται σε εξέλιξη.

(1) ΕΕ S 28 της 10.2.1998.